text: Nu lukker jernbaneoverskæring
  29 august 2018 kl. 06.07
  Banedanmark nedlægger inden for de kommende uger to usikrede overkørsler i Sig ved Varde, mens en tredje får vejbump for at skærpe trafikanternes opmærksomhed. Det sker efter en ulykke i juni, hvor to mennesker mistede livet.
  Der er tale om overkørslerne 162 og 163, der skal lukkes. De ligger i den nordlige ende af Sig og krydses kun af meget få køretøjer, som fremover skal benytte nabooverkørslen, overkørsel 161. Det oplyser Banedanmark onsdag morgen.
  Det sker efter en voldsom kollision mellem en minibus og et tog i overkørsel 163 tirsdag den 19. juni. Minibussen, der kørte for Flextrafik, ville passere den ubevogtede jernbaneoverskæring, hvorved de to personer i minibussen blev dræbt på stedet.
  Der var tale om minibussens 55-årige chauffør fra Juelsminde og en 80-årig kvindelig passager fra Holstebro, der havde været på besøg i Sig-området. Jernbaneoverskæringen er ubevogtet med manuelle bomme, som trafikanter på vejen selv skal løfte og sænke. 
  Borgmesteren i Varde Kommune, Erik Buhl, (V), er glad for, at Banedanmark har truffet beslutningen om at lukke to farlige overskæringer.
  - Vi er selvfølgelig glade for, at vores henvendelse til Banedanmark har båret frugt. Det var en meget ulykkelig situation, så det er vigtigt, at det nu bliver en langt bedre sikret overkørsel med meget gode oversigtsforhold, som skal krydses i Sig, siger Erik Buhl til TV SYD.
  Overkørsel 161 bliver opgraderet med bomme og blink, når det nye signalsystem bliver udrullet på strækningen mellem Esbjerg og Skjern i 2019.
  Der er for nylig sat et Fuld Stop-skilt op i overkørslen, og inden for de kommende uger får overkørslen fartdæmpende "vejbump" for yderligere at skærpe trafikanternes opmærksomhed.
  Så snart overkørsel 161 har fået vejbump, bliver overkørsel 162 og 163 nedlagt.
  For at lukke de to overkørsler, inden overkørsel 161 bliver opgraderet, har Banedanmark søgt og fået den nødvendige dispensation fra Trafik-, Bygge- og Boligstyrelsen.
  
  